Kelner dalk werk kwyt oor ‘rasherrie’Die foto van die betaalstrokie wat Scott Magethuka op Twitter gedeel het. ŉ Kelner, wat die afgelope agt jaar by ŉ gewilde restaurant in Clifton in Kaapstad werk, kan moontlik sy werk kwyt wees nadat hy op ŉ betaalstrokie na sy kliënte as “twee swartes” verwys het. Scott Magethuka het Sondag ŉ foto van die betaalstrokie, wat hy by The Bungalow-restaurant ontvang het op Twitter gedeel. Bo-aan die betaalstrokie word die tafel as “2 Blacks” aangedui. Magethuka se beskrywing van homself op sy Twitter-profiel lui: “20 years old. Black. Gay. YouTuber. Lover of good food and wine”. Hy was erg beledig deur die kelner se beskrywing van hom en sy metgesel as “2 Blacks”. “The Bungalow in Clifton sien ons nog steeds op die kleur van ons vel,” het Magethuka op Twitter geskryf. “Ongeag van die ras, is identifisering van mense op grond van ras onaanvaarbaar en dit is wat my twiet beklemtoon het.” Mike Dzange, ŉ Zimbabwiër en die kelner wat Magethuka bedien het, het intussen in ŉ onderhoud met eNCA om verskoning gevra en erken dit was verkeerd om die tafel só op die restaurant se stelsel aan te dui. Volgens Dzange het hy dit gedoen omdat die restaurant baie besig was en omdat dit hom gehelp het om nie deurmekaar te raak met sy tafels nie. Hy het gesê hy is nou baie spyt oor sy optrede. The Bungalow het ook ŉ verklaring uitgereik waarin hulle Magethuka om verskoning vra en beklemtoon die restaurant het ŉ streng beleid dat daar nie teen klante gediskrimineer mag word op grond van ras, geslag, geloof of seksuele oriëntasie nie. Die restaurant het gesê hy het reeds sy elektroniese stelsel aangepas, sodat tafels voortaan slegs met tafelnommers geïdentifiseer kan word. ŉ Interne ondersoek word ook gedoen en Dzange is intussen geskors. “Ons het nooit bedoel om aanstoot te gee nie en ons is jammer dat mnr. Magethuka hierdie ervaring by The Bungalow gehad het. Ons vra onvoorwaardelik vir hom en sy metgesel om verskoning.” Magethuka het aanvanklik op sy Twitter-profiel gesê hy aanvaar nie die restaurant se verskoning nie, aangesien hulle hom nie direk gekontak het nie. Hy het egter Woensdag ŉ kort verklaring uitgereik en gesê hy het besluit om, in die lig van Dzange se verskoning, dit wel te aanvaar. “Ek glo dat [Dzange] uit hierdie ervaring geleer het en nie sy optrede sal herhaal nie. Ek glo ook die interne prosedures, wat tans aan die gang is, is regverdig en dat Mike Dzange nie afgedank sal word nie, aangesien dit baie jammer sal wees, veral hierdie tyd van die jaar,” het Magethuka gesê.